กระทรวงแรงงาน ส่งต่อความช่วยเหลือต่อเนื่อง มอบสุขาลอยน้ำเพิ่ม บรรเทาทุกข์ประชาชน
นายประทีป ทรงลำยอง อธิบดีกรมพัฒนาฝีมือแรงงาน ลงพื้นที่มอบสุขาลอยน้ำให้กับประชาชนที่ประสบอุทกภัยในพื้นที่อำเภอผักไห่ จังหวัดพระนครศรีอยุธยา โดยมีนายรัฐพล ธุระพันธ์ นายอำเภอผักไห่ ให้การต้อนรับ อธิบดีกรมพัฒนาฝีมือแรงงาน กล่าวว่า หลังจากกระทรวงแรงงาน ลงพื้นที่ไปช่วยประชาชนที่ถูกน้ำท่วมในหลายจังหวัดภาคกลาง ได้รับฟังเสียงสะท้อนจากประชาชนในพื้นที่ว่าสุขามีความจำเป็นมากในสถานการณ์น้ำท่วม กระทรวงแรงงานจึงได้ส่งมอบสุขาลอยน้ำและสุขาเคลื่อนที่ไปช่วยเหลือก่อนหน้านี้แล้ว แต่ยังไม่เพียงพอต่อการบรรเทาทุกข์ รัฐมนตรีว่าการกระทรวงแรงงาน (นายสุชาติ ชมกลิ่น) จึงมอบหมายให้ลงพื้นที่จังหวัดพระนครศรีอยุธยา เพื่อมอบสุขาลอยน้ำ เพิ่มเติมอีก จำนวน 1 หลัง เพื่อบรรเทาความเดือดร้อนแก่พี่น้องประชาชนที่ประสบอุทกภัยในพื้นที่ อำเภอผักไห่ สุขาลอยน้ำและสุขาเคลื่อนที่ที่นำมามอบนี้ เกิดจากความร่วมมือของกรมพัฒนาฝีมือแรงงาน กับภาคเอกชนตามโครงการ DSD จิตอาสาเพื่อสังคม ได้จัดสร้างสุขาลอยน้ำรวม 77 หลัง โดยได้รับการสนับสนุนวัสดุอุปกรณ์ต่างๆ จากเครือข่ายพัฒนาฝีมือแรงงาน เพื่อนำไปช่วยพี่น้องประชาชนในแต่ละพื้นที่ที่ประสบอุทกภัย ได้แก่ สุขภัณฑ์เคลื่อนที่ จ้านวน 300 ชุด จากบริษัท โฮมโปรดักส์ เซ็นเตอร์ จำกัด (มหาชน) บริษัท ซีอาร์ซี ไทวัสดุ จำกัด และมูลนิธิเอสซีจี เรืออเนกประสงค์ ไฟเบอร์กลาส จำนวน 50 ลำ จากบริษัท หิรัญ เอส เสวี จำกัด และบริษัท แวนด้าแพค จำกัด สุขภัณฑ์ประกอบการจัดทำสุขาลอยน้ำ จำนวน 60 ชิ้น และสุขภัณฑ์แบบนั่งยอง จำนวน 40 ชุด จากบริษัท บุญถาวรเซรามิค จำกัด อธิบดีกรมพัฒนาฝีมือแรงงาน ยังกล่าวด้วยว่ารัฐมนตรีว่าการกระทรวงแรงงาน กำชับให้หน่วยงานในสังกัดกระทรวงแรงงาน เกาะติดสถานการณ์และติดตามให้ความช่วยเหลืออย่างต่อเนื่อง ตั้งแต่ระยะเริ่มประสบภัยและเมื่อสถานการณ์คลี่คลายเข้าสู่ระยะให้ความช่วยเหลือฟื้นฟู ในส่วนกรมพัฒนาฝีมือแรงงาน เตรียมจัดฝึกอบรมให้ความรู้เพิ่มทักษะแก่ผู้ประสบภัยน้ำท่วมเพื่อสร้างอาชีพ ลดภาระค่าใช้จ่ายภายหลังน้ำลด ในหลักสูตรต่างๆ อาทิ หลักสูตรช่างซ่อมอุปกรณ์และเครื่องใช้ไฟฟ้าภายในบ้าน เพื่อให้ผู้ประสบภัยสามารถซ่อมอุปกรณ์ หรือเครื่องใช้ภายในบ้านที่ถูกน้ำท่วมได้ ช่วยให้ผู้อบรมได้ทั้งความรู้และประหยัดค่าใช้จ่าย ไม่ต้องส่งซ่อม หรือจัดซื้อใหม่และการฝึกอบรมสาขาช่างซ่อมเครื่องยนต์เล็กเพื่อการเกษตร เป็นต้น ประชาชน ที่สนใจเข้ารับการฝึกอบรม สามารถติดต่อได้ที่สถาบันพัฒนาฝีมือแรงงานและสำนักงานพัฒนาฝีมือแรงงาน ทุกแห่งทั่วประเทศ